## El Consell impulsarà huit àrees industrials de l’Alcalatén amb una inversió d’1,4 milions d’euros

*** Ivace+i concedix més d’un milió d’euros per a millorar els servicis i subministraments de tres parcs empresarials de l’Alcora
* Les ajudes per als projectes de modernització cobriran fins al 90 % de les actuacions en 2025 i el 100 % en 2026**

La Generalitat, mitjançant l’Ivace+i, ha concedit 1,4 milions d’euros en ajudes directes per a impulsar huit àrees industrials de l’Alcalatén, en el marc de la convocatòria 2025-2026 de millora i modernització de parcs empresarials.

Estes subvencions estan dirigides a tots els ajuntaments de la Comunitat Valenciana, perquè puguen dur a terme projectes de millora i modernització en els espais industrials, i, en total, s’han adjudicat 52,37 milions d’euros.

La consellera d’Innovació, Indústria, Comerç i Turisme, Marián Cano, ha assenyalat que la inversió en els parcs empresarials de l’Alcalatén “millorarà la seua accessibilitat i seguretat i optimitzarà els servicis bàsics per a fer-los més competitius. A més, ajudarà a fixar la població en el territori, la qual cosa contribuïx a frenar el despoblament que afecta municipis en la província de Castelló”, ha continuat.

“Amb estes actuacions de millora i modernització, volem generar ocupació, enfortir l’economia local i garantir un futur industrial sostenible per a la província de Castelló i les seues comarques”, ha afegit.

Així mateix, la titular d’Indústria ha recordat que les ajudes tenen caràcter anual o plurianual, que permetran subvencionar projectes per a 2025 o bé per a 2025 i 2026, “de manera que els ajuntaments disposaran de més temps per a la planificació i l’execució dels projectes de millora”.

**1,12 milions euros per a l’Alcora**

D’esta manera, del total de les subvencions concedides a l’Alcalatén, 1,12 milions d’euros s’assignaran a projectes de millora plurianuals de tres parcs empresarials de l’Alcora. En concret, Santa i Torreta comptaran amb una cobertura dels projectes a executar del 80 % en 2025 i del 100 % en 2026, ja que disposen d’una entitat de gestió i modernització constituïda. També es millorarà Foies Ferraes de l’Alcora i Era Nova de Figueroles amb un finançament del 74 % en 2025 i del 100 % en 2026.

**Risc despoblació**

Quant als projectes anuals que es duran a terme en 2025, es destinaran 214.650 euros a Llucena per a dur a terme actuacions de millora en les àrees Carretera Chodos, Sector III les Foyes, Pla de la Fustera i el polígon industrial de Llucena.

Cal destacar la importància d’estes inversions, amb una cobertura en l’ajuda del 90 %, a l’estar incloses en la línia específica destinada a municipis en risc de despoblació, perquè permetran revitalitzar i modernitzar els parcs empresarials per a poder crear ocupació, contribuint així al desenrotllament econòmic local.

**Millors accessos, seguretat i eficiència energètica**

Entre les actuacions de millora més destacades en les àrees industrials de l’Alcalatén, es troba l’adequació i ampliació dels accessos mitjançant la reparació i l’ampliació de les voreres, la qual cosa permetrà millorar la seguretat viària i la mobilitat tant de vehicles com de vianants.

Així mateix, es durà a terme una important millora en el subministrament d’aigua potable i augment de cabal i pressió del circuit hidràulic. També es preveu la substitució de l’enllumenat existent per tecnologia LED, així com la instal·lació de sistemes de regulació del flux lluminós, que suposaran una millora en l’eficiència energètica i una reducció del consum elèctric.

De la mateixa manera, es preveu la instal·lació d’hidrants contra incendis, a fi de reforçar la seguretat davant d’emergències, la modernització de la senyalització vertical i horitzontal, que facilitarà l’orientació i ordenació del trànsit, la canalització per a xarxes de telecomunicacions i fibra òptica i la implantació de sistemes de videovigilància CCTV, connectats directament amb la Policia Local, la qual cosa augmentarà la seguretat en els espais industrials.

Fecha: 03/10/2025